บลจ.ทิสโก้ โชว์กองหุ้นฟันกำไร 8%ตอบโจทย์การลงทุนในช่วงเหมาะสม
บลจ.ทิสโก้ โชว์กองหุ้นฟันกำไร 8% ตอบโจทย์การลงทุนในช่วงเหมาะสม
9 มิ.ย. 2559

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน ทิสโก้ จำกัด หรือ บลจ.ทิสโก้ เปิดเผยว่า ด้วยความเป็นผู้นำด้านทริกเกอร์ ฟันด์และความเชี่ยวชาญในการจับจังหวะลงทุนให้สามารถตอบโจทย์การลงทุนได้ในช่วงที่เหมาะสม ล่าสุด ณ วันที่ 6 มิถุนายน 2559 บลจ.ทิสโก้ สามารถบริหารกองทุนเปิด ทิสโก้ ไทย อิควิตี้ ทริกเกอร์ 8% #22 (TISEQT22) ให้ถึงเป้าหมายที่ 8% โดย NAV มีมูลค่า 10.8011 บาทต่อหน่วยจึงเข้าเงื่อนไขการเลิกโครงการ ใช้เวลาบริหารกองทุนเพียง 5 เดือน 20 วัน (กองทุนจดทะเบียนเมื่อวันที่ 18 ธันวาคม 2558) จึงสามารถปิดกองทุนและคืนเงินให้แก่ผู้ลงทุนได้ก่อนกำหนดเดิมที่วางไว้ 8 เดือน
“ถือเป็นอีกหนึ่งบทพิสูจน์ความเชี่ยวชาญในการจับจังหวะตลาดหุ้นได้อย่างแม่นยำของทิสโก้ นอกจากการจับจังหวะตลาดหุ้นในต่างประเทศ ใน ช่วงที่เราตัดสินใจออกกองทุนนี้นักวิเคราะห์หลายสำนักแนะนำให้ลดน้ำหนัก หรือตัดขาดทุน หุ้นไทย แต่ทิสโก้มองว่านี่คือจังหวะการเข้าลงทุนเพื่อรอโอกาสดัชนีปรับตัวขึ้น และล่าสุด บลจ.ทิสโก้สามารถบริหารกองทุนเปิด ทิสโก้ ไทย อิควิตี้ ทริกเกอร์ 8% #22 จนเติบโตถึงเป้าหมายก่อนกำหนดได้ในเวลาเพียง 5 เดือนเศษเท่านั้น นับเป็น การตอกย้ำภาพความเชี่ยวชาญของทิสโก้ โดยถือเป็นทริกเกอร์ฟันด์ของที่ 4 ของทิสโก้ที่ถึงเป้าหมายในปีนี้ เรายังเชื่อมั่นว่าทริกเกอร์ฟันด์เป็นหนึ่งในตัวเลือกที่ตอบโจทย์สำหรับนักลงทุนที่ต้อง การจับจังหวะได้เป็นอย่างดี” นายสาห์รัช กล่าว
ทั้งนี้ นับเป็นทริกเกอร์ฟันด์กองที่ 4 ของทิสโก้ที่สามารถเข้าเป้าได้ในปีนี้ โดย ณ วันที่ 6 มิถุนายน 2559 บลจ. ทิสโก้ออกกองทุนทริกเกอร์ ฟันด์ มาแล้วทั้งหมด 113 กองทุน จำนวนกองทุนที่ถึงเป้าหมาย 71 กองทุน (ถึงเป้าหมายใน target time 60 กองทุนและถึงเป้าหมายนอก target time 11 กองทุน) และมีกองทุนที่ยังไม่ถึงเป้าหมาย 26 กองทุน (อยู่ในระหว่างกำหนดเวลาการลงทุน 7 กองทุนและอยู่ในระหว่างลงทุนนอกเวลา (เกิน target time) 19 กองทุน) และกองทุนที่ไม่ถึงเป้าหมายและเลิกกองทุน 16 กองทุน
 
 
 
 